## Rješenje o uvjetnom oduzimanju dozvole za obavljanje poslova brokera Ivanu Tadinu iz Zagreba

### NN 58/2006 (26.5.2006.), Rješenje o uvjetnom oduzimanju dozvole za obavljanje poslova brokera Ivanu Tadinu iz Zagreba

# HRVATSKA AGENCIJA ZA NADZOR FINANCIJSKIH USLUGA

**1384**

Temeljem odredbi članka 8. stavka 1. i članka 15. stavka 1., točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2., članka 58. stavka 1., točka 4. i stavka 2. Zakona o
tržištu vrijednosnih papira (»Narodne novine« br. 84/02), u predmetu oduzimanja
dozvole za obavljanje poslova brokera Ivanu Tadinu, iz Zagreba, B. Adžije 22/I,
Hrvatska agencija za nadzor financijskih usluga na sjednici održanoj 18. svibnja
2006. godine donijela je

## RJEŠENJE

1. Brokeru Ivanu Tadinu iz Zagreba, B. Adžije 22/I, rođenom 30. travnja 1973.
godine, oduzima se dozvola za obavljanje poslova brokera.
2. Brokeru Ivanu Tadinu iz Zagreba, B. Adžije 22/I, neće se oduzeti dozvola za
obavljanje poslova brokera ako za vrijeme od jedne godine od dana konačnosti
rješenja o oduzimanju dozvole ne nastupi bilo koji od razloga za oduzimanje
dozvole iz stavka 1. članka 58. Zakona o tržištu vrijednosnih papira.
3. Ovo rješenje objavit će se u »Narodnim novinama«.

```
Obrazloženje
```

Hrvatska Agencija za nadzor financijskih usluga (dalje u tekstu: »Agencija«)
provela je postupak nadzora nad društvom HITA-VRIJEDNOSNICE d.d., Zagreb,
sukladno odredbi članka 15. stavak 2. Zakona o Hrvatskoj agenciji za nadzor
financijskih usluga i članka 14. Zakona o tržištu vrijednosnih papira, (dalje u
tekstu: Zakon) iz razloga što je u okviru obavljanja svojih ovlasti, saznala za
određene aktivnosti u poslovanju nadzirane osobe u svezi transakcija povlaštenim
dionicama izdavatelja Croatia osiguranje d.d. Zagreb, za koje je bilo potrebno
utvrditi da li su u skladu sa Zakonom o Hrvatskoj agenciji za nadzor
financijskih usluga i Zakonom o tržištu vrijednosnih papira.
Postupak nadzora proveden je na temelju Rješenja Agencije (klasa: UP/I-041-02/06-01/37,
urbroj: 326-104/06-1), od 23. ožujka 2006. godine.
Tijekom postupka nadzora Društva, utvrđeno je da je Ivan Tadin, osoba ovlaštena
za obavljanje poslova brokera u navedenom društvu (dalje u tekstu: Broker)
počinio nepravilnosti uslijed kojih je bilo potrebno istom oduzeti dozvolu za
rad.
Agencija je utvrdila da je Ivan Tadin obavljajući poslove brokera u Društvu
vršio transakcije s povlaštenim dionicama Croatia osiguranja d.d., na način da
nije postupao sukladno odredbi članka 63. stavka 2. i članka 66. stavka 6. i 7.
Zakona, s obzirom da naloge koje je zaprimio i upisao u knjigu naloga
kronološkim redoslijedom prihvaćanja nije izvršavao po redoslijedu izvršenja,
jer je prije zaprimljene naloge za prodaju izlagao na trgovinski sustav nakon
kasnije zaprimljenih naloga za kupnju istih dionica pod istim uvjetima (u
pogledu cijene i količine i roka izlaganja), odnosno naloge koje je zaprimao od
različitih nalogodavaca nije odmah i bez odgode izložio na trgovinski sustav
burze, a u nalogu rok izlaganja nije bio izričito drukčije određen.
U nastavku Rješenja opisuju se detaljno primjeri postupanja Brokera, prilikom
izvršavanja naloga za prodaju povlaštenih dionica Croatia osiguranja d.d. i to:
• Nalog br. 4214/2006 zaprimljen 17. 3. 2006. u 12:09 sati izložio je na
trgovinski sustav Zagrebačke burze d.d. u 12:19 sati, odnosno nakon što je istog
dana u 12:18 sati zaprimio nalog br. 4216/2006 za kupnju istih dionica pod istim
uvjetima, a koji je izložio na trgovinski sustav Zagrebačke burze d.d. u 12:19
sati,
• Nalog br. 4273/2006 zaprimio je 20. 3. 2006. u 09:28 sati, nalog br. 4277/2006
zaprimio je istog dana u 10:03 sati, izložio na trgovinski sustav Zagrebačke
burze d.d. u 10:14 sati, odnosno nakon što je istog dana u 10:12 sati zaprimio
naloga br. 4284/2006 za kup­nju istih dionica pod istim uvjetima, a koji je
izložio na trgovinski sustav Zagrebačke burze d.d. u 10:14 sati,
• Nalog br. 4313/2006 zaprimio je 20. 3. 2006. u 11:23 sati, nalog br. 4320/2006
zaprimio je istog dana u 11:42 sati, izložio na trgovinski sustav Zagrebačke
burze d.d. u 11:57 sati (nalog 4313), te u 12:47 sati (nalog 4320), odnosno
nakon što je istog dana u 11:56 sati zaprimio nalog br. 4323/2006 za kupnju
istih dionica pod istim uvjetima, a koji je izložio na trgovinski sustav
Zagrebačke burze d.d. u 11: 57 sati,
• Nalog br. 4247/2006 zaprimio je 20. 3. 2006. u 13:26 sati, izložio je na
trgovinski sustav Zagrebačke burze d.d. u 13:50 sati, odnosno nakon što je istog
dana u 13:50 sati zaprimio nalog br.4352/2006 za kupnju istih dionica pod istim
uvjetima, a koji je izložio na trgovinski sustav Zagrebačke burze d.d. u 13:50
sati,
• Nalog br. 4365/2006 zaprimio je 20. 3. 2006. u 14:33 sati, izložio je na
trgovinski sustav Zagrebačke burze d.d. u 14:50 sati, odnosno nakon što je istog
dana u 14:50 sati zaprimio nalog br.4370/2006 za kupnju istih dionica pod istim
uvjetima, a koji je izložio na trgovinski sustav Zagrebačke burze d.d. u 14:50
sati,
• Nalog br. 4393/2006 zaprimio je 21. 3. 2006. u 09:25 sati, izložio na
trgovinski sustav Zagrebačke burze d.d. u 10:04 sati, odnosno nakon što je istog
dana u 10:03 sati zaprimio nalog br. 4398/2006 za kupnju istih dionica pod istim
uvjetima, a koji je izložio na trgovinski sustav Zagrebačke burze d.d. u 10:04
sati,
• Nalog br. 4396/2006 zaprimio je 21. 3. 2006. u 09:58 sati, izložio na
trgovinski sustav Zagrebačke burze d.d. u 10:25 sati, odnosno nakon što je istog
dana u 10:24 sati zaprimio nalog br. 4406/2006 za kupnju istih dionica pod istim
uvjetima, a koji je izložio na trgovinski sustav Zagrebačke burze d.d. u 10:25
sati,
• Dana 21. 3. 2006. Broker je na identičan način postupio i pri realizaciji
naloga za prodaju br. 4418/2006 koji je zatvoren s nalogom za kupnju br.
4422/2006, te pri realizaciji naloga br. 4439/2006 i 4442/2006 koji su zatvoreni
s nalogom za kupnju br. 4447/2006
• Nalog br. 4497/2006 zaprimio je 22. 3. 2006. u 8:28 sati, nalog br. 4498/2006
zaprimio je istog dana u 09:25 sati, izložio na trgovinski sustav Zagrebačke
burze d.d. u 10:08 sati, odnosno nakon što je istog dana u 9:31 sati zaprimio
nalog br. 4499/2006 za kupnju istih dionica pod istim uvjetima, a koji je
izložio na trgovinski sustav Zagrebačke burze d.d. u 10:08 sati,
• Nalog br. 4537/2006 zaprimljen je 22. 3. 2006. u 11:09 sati, izložen na burzu
u 11:28 sati, te naloge br. 4539/2006 i 4543/2006 koje je zaprimio istog dana u
11:12 sati i 11:26 sati, izložio je na trgovinski sustav Zagrebačke burze d.d. u
11:44 sati, odnosno nakon što je istog dana u 11:27 sati zaprimio nalog br.
4544/2006 za kupnju istih dionica pod istim uvjetima, a koji je izložio na
trgovinski sustav Zagrebačke burze d.d. u 11: 28 sati,
• Dana 22. 3. 2006. Broker je na identičan način postupio i pri realizaciji
naloga za prodaju br. 4568/2006 i 4569/2006 koji je zatvoren s nalogom za kupnju
br. 4572/2006, te pri realizaciji naloga br. 4439/2006 i 4442/2006 koji su
zatvoreni s nalogom za kupnju br. 4447/2006
Na gore opisani način Broker je postupilo u više navrata i to dana 17. 3. 2006.;
20. 3. 2006.; 21. 3. 2006. i 22. 3. 2006. godine.
Sukladno odredbama članka 15. stavka 2. Zakona, kada utvrdi nezakonitosti i
nepravilnosti Agencija će rješenjem izreći odgovarajuću mjeru propisanu ovim
Zakonom.
Člankom 58. stavak 1. točka 4. Zakona propisano je da Agencija rješenjem oduzima
brokeru dozvolu ako isti postupa protivno odredbama članka 62. do 66. Zakona.
Stavkom 2. istog članka kada utvrdi postojanje razloga za oduzimanje dozvole iz
članka 58. stavka 1. točke 4.-6. Zakona, Agencija može u rješenju o oduzimanju
dozvole odrediti da dozvolu neće oduzeti ako za vrijeme od jedne godine od dana
konačnosti rješenja o oduzimanju dozvole ne nastupi bilo koji od razloga za
oduzimanje dozvole iz stavka 1. članka 58. Zakona.
Slijedom navedenog, valjalo je Ivanu Tadinu oduzeti dozvolu za obavljanje
poslova brokera s vrijednosnim papirima.
Međutim, sukladno točki 2. izreke Rješenja, dozvola se neće oduzeti ako za
vrijeme od jedne godine od dana konačnosti Rješenja o oduzimanju dozvole ne
nastupi bilo koji od razloga za oduzimanje dozvole iz članka 58. stavka 1.
Zakona.
Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/06-01/37
Urbroj: 326-104/06-18
Zagreb, 18. svibnja 2006.

Predsjednik Uprave
**Ante Samodol**, v. r.

Rješenje, NN 58/2006-1384
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)